বাঞ্ছারামপুরে আরাফাত রহমান কোকো স্মৃতি গোল্ডকাপ ফুটবল টুর্ণামেন্টের ফাইনাল অনুষ্ঠিত

Sun, 31 Aug 2025 17:58:33 +0000

⁣বাঞ্ছারামপুরে আরাফাত রহমান কোকো স্মৃতি গোল্ডকাপ ফুটবল টুর্ণামেন্টের ফাইনাল অনুষ্ঠিত

বাঞ্ছারামপুর (ব্রাহ্মণবাড়িয়া) প্রতিনিধি

ব্রাহ্মণবাড়িয়ার বাঞ্ছারামপুরে জমকালো ও উৎসব মূখর এবং আনন্দঘন পরিবেশের মধ্য দিয়ে অনুষ্ঠিত হয়ে গেল আরাফাত রহমান কোকো স্মৃতি গোল্ডকাপ ফুটবল টুর্নামেন্ট-২০২৫’র ফাইনাল খেলা।

গত শুক্রবার বিকেলে উপজেলার উজানচর ইউনিয়নের রাধানগর - কালিকাপুর রহমানিয়া দাখিল মাদ্রাসা সংলগ্ন মাঠে আরাফাত রহমান কোকো স্মৃতি সংসদ বাঞ্ছারামপুর উপজেলা শাখার উদ্যোগে আয়োজিত এবং সাবেক ইউপি সদস্য আব্দুল হামিদ মেম্বারের সভাপতিত্বে গোল্ডকাপ ফুটবল টুর্নামেন্ট-২০২৫’র ফাইনাল ম্যাচটির উদ্বোধন করেন পৌর স্বেচ্ছাসেবক দলের আহবায়ক সালাউদ্দিন আহমেদ বাসু।

ফাইনালে ওমর স্পোর্টিং ক্লাবের খেলোয়াড়রা মুখোমুখি হন কাকা সুপার কিংস টিমের খেলোয়াড়দের। টানটান উত্তেজনায় ভরপুর খেলায় ট্রাইভেকারে ২ - ০ গোলের ব্যবধানে ওমর স্পোর্টিং ক্লাবকে হারিয়ে কাকা সুপার কিংস টিম জয়লাভ করে চ্যাম্পিয়নের গৌরব অর্জন করে।

প্রধান অতিথি হিসেবে বিজয়ী খেলোয়াড়দের হাতে পুরস্কার তুলে দেন উপজেলা আরাফাত রহমান কোকো স্মৃতি সংসদের প্রতিষ্ঠাতা সাধারণ সম্পাদক আল-আমিন সরকার প্রধান। বক্তব্যে তিনি বলেন, খেলাধুলা একটি জাতিকে আলোকিত করে, তরুণ প্রজন্মকে সুশৃঙ্খল ও সুস্থভাবে গড়ে তোলে। আজকের এই আয়োজন প্রমাণ করে, আমাদের তরুণরা এখনও খেলাধুলাকে ভালোবাসে। যদি তাদের পাশে সমাজের প্রতিটি পরিবার ও সংগঠন দাঁড়ায়, তবে আমরা মাদক, সন্ত্রাস ও অপসংস্কৃতি থেকে নতুন প্রজন্মকে দূরে রাখতে পারব। আরাফাত রহমান কোকো ছিলেন ক্রীড়াঙ্গনের একজন নিবেদিতপ্রাণ অভিভাবক, যিনি বাংলাদেশ ফুটবলের উন্নয়নে অবিস্মরণীয় অবদান রেখেছেন। তাঁর স্মৃতিকে ধারণ করেই আমাদের এ আয়োজন। আমি প্রতিশ্রুতি দিচ্ছি, ভবিষ্যতেও এ ধরনের ক্রীড়া ও সামাজিক কর্মকাণ্ডে তরুণদের পাশে থাকব।

এলাকাবাসীর দাবি তুলে ধরে তিনি বলেন, রাধানগর - কালিকাপুর গ্রামের তরুণ এবং মেধাবী যুবকদের জন্য খেলার কোনো মাঠ না থাকায় খেলোয়াড়রা তাদের মেধাবিকশিত করতে পারছেন না। তারুণ্যের অহংকার বিএনপির ভারপ্রাপ্ত চেয়ারম্যান তারেক রহমান এবং ব্রাহ্মণবাড়িয়া - ৬ আসনের সম্ভাব্য সংসদ সদস্য পদপ্রার্থী মাটি ও মানুষের নেতা অ্যাড. রফিক সিকদার এর নিকট একটি মাঠের জন্য জোর আবেদন এলাকাবাসীর। খেলায় বিশেষ অতিথি হিসেবে ছিলেন জয়া ট্রাভেল’স এর স্বত্ত্বাধিকারী এস এ অলি উলাহ, পৌর শ্রমিক দলের যুগ্ম-আহ্বায়ক রাসেল মিয়া, সৌদিপ্রবাসী ফরিদ আহমেদ, উজানচর ইউনিয়ন স্বেচ্ছাসেবক দলের যুগ্ম-আহবায়ক শফিকুল ইসলাম, উজানচর ইউনিয়ন শ্রমিক দল নেতা রুহুল আমিন সরকার, উজানচর ইউনিয়ন যুবদল নেতা বাবুল মিয়া প্রমূখ।

চ্যাম্পিয়ন কাকা সুপার কিংসের দলীয় ক্যাপ্টেন মাহি, সুজন, কাউসার, শিপন, শামীম, স্বপন।

রানার্স আপ দলের ওমর স্পোটিং ক্লাবের দলীয় ক্যাপ্টেন ওমর ফারুক, কবির হোসেন, হাবিবুল্লাহ, সুমন, নাজিমুদ্দিন, সজল। উক্ত খেলায় ধারাভাষ্যকার ছিলনে হোমনার মেহিদি হাসান এম বাপ্পি।