কাঁঠালিয়ায় 'মরহুম আরাফাত রহমান কোকো ফুটবল টুর্নামেন্ট' শুরু

Tue, 30 Sep 2025 19:30:52 +0000

⁣কাঁঠালিয়া, ঝালকাঠি: ---
"মাদক ছেড়ে মাঠে চল, ক্রীড়াই শক্তি ক্রীড়াই বল"—এই স্লোগানকে সামনে রেখে ঝালকাঠির কাঁঠালিয়া উপজেলার শৌলজালিয়া ইউনিয়ন ছাত্র দলের উদ্যোগে শুরু হলো 'মরহুম আরাফাত রহমান কোকো ফুটবল টুর্নামেন্ট'। গত ৩০ সেপ্টেম্বর ২০২৫, মঙ্গলবার, স্থানীয় মাঠে এই টুর্নামেন্টের জমকালো উদ্বোধন হয়।

উদ্বোধনী অনুষ্ঠান ও উপস্থিত নেতৃবৃন্দ
টুর্নামেন্টের উদ্বোধক হিসেবে উপস্থিত ছিলেন ঝালকাঠি জেলা ছাত্র দলের সহ-সভাপতি কেশব সুমন সরকার। এছাড়া শৌলজালিয়া ছাত্র দলের সাবেক সভাপতি মাইনুল ইসলাম এবং শৌলজালিয়া ইউনিয়ন ছাত্র দলের নেতৃবৃন্দও উদ্বোধনী অনুষ্ঠানে উপস্থিত ছিলেন। তারা তরুণদের মাদক ছেড়ে খেলাধুলার মাধ্যমে সুস্থ জীবন গঠনে উৎসাহিত করেন।

প্রথম দিনের ম্যাচ ও ফল
উদ্বোধনী দিনে মোট ৪টি দল অংশগ্রহণ করে। দিনের প্রথম খেলাটি অনুষ্ঠিত হয় কাঠালিয়া একাদশ এবং সাইক্লোন অফ কচুয়া দলের মধ্যে। টানটান উত্তেজনার এই খেলায় সাইক্লোন অফ কচুয়া জয়লাভ করে। বিজয়ী দলের খেলোয়াড় রহিম তার দুর্দান্ত পারফরম্যান্সের জন্য 'ম্যান অফ দ্যা ম্যাচ' নির্বাচিত হন।

দিনের দ্বিতীয় খেলায় মাঠে নামে মুন্সিরাবাদ টাইগার্স এবং বিনাপানি লায়ন। দ্বিতীয় এই খেলায় মুন্সিরাবাদ টাইগার্স জয়লাভ করে টুর্নামেন্টে নিজেদের শুভ সূচনা করে। মুন্সিরাবাদ টাইগার্স দলের খেলোয়াড় সুজন নৈপুণ্যের স্বীকৃতিস্বরূপ 'ম্যান অফ দ্যা ম্যাচ' পুরস্কার লাভ করেন।
শৌলজালিয়া ইউনিয়ন ছাত্র দলের সফল আয়োজনে টুর্নামেন্টটিকে ঘিরে স্থানীয় ক্রীড়াপ্রেমীদের মধ্যে ব্যাপক উৎসাহ-উদ্দীপনা দেখা গেছে।